Ny dansk piratlov klar inden sommerferien

Ifølge Venstre kommer der en ny dansk piratlov inden juni. Står det vil Venstres kulturordfører bør loven samle al piratefterforskning i én enhed.

Venstre forhandler i øjeblikket intenst i Kulturministeriet om ny piratlov, som skal være klar til juni. Det skriver dr.dk.

»Vi forhandler i øjeblikket med kulturministeriet om en konkret handlingsplan, der skal bekæmpe illegale downloads herhjemme, og vi har en klar forventning om, at planen ligger klar inden Folketinget går på sommerferie i juni,« siger Venstres kulturordfører, Michael Aastrup Jensen, til DR Kultur.

Forhandlingerne er stadig på et meget tidlig stadie, men hvis det står til Michael Aastrup Jensen, bør vi kigge til vores svenske naboer for inspiration til den nye lov.

»I Danmark foregår piratefterforskningen i de forskellige politikredse, men i Sverige har man haft succes med at samle efterforskningen af pirateri hos én enhed. Det giver flere ressourcer, og mulighed for at gå efter de store bagmænd i stedet for at jagte danskere som har downloadet et par musikalbums,« siger Michael Aastrup Jensen.

Han understreger dog, at Venstre er imod den franske model, hvor man med breve truer med at lukke piraters internetforbindelse. Det begrunder Michael Aastrup Jensen med, at han mener det nærmest er en menneskeret at have adgang til nettet, desuden kommer al offentlig kommunikation med det offentlig til at foregå over nettet.

Ifølge DR Kultur er Venstre i en nøgleposition i forhandlingerne, da hverken Enhedslisten, Liberal Alliance eller Dansk Folkeparti er med ved forhandlingsbordet. Enhedslistens it-ordfører Stine Brix skriver på Twitter, at partiet er uden for forhandlingerne, fordi det har afvist den såkaldte brevmodel, hvor lovbrydere får besked med posten om deres ulovligheder.